Krizni štab ZDK: PCR testova u ZDK ima još samo za narednih 15-20 dana

PCR testova na korona virus Kantonalna bolnica Zenica i Opća bolnica u Tešnju imaju još za idućih 15 do 20 dana, potvrdio nam je Adnan Jupić, predsjednik Kriznog štaba Ministarstva zdravstva ZDK, napominjući da je ovo pitanje razmatrano i na današnjoj sjednici ovog Štaba, te zaključeno da idu u četiri pravca rješavanja ovog problema.

“Dogovorili smo da određenu količinu PCR testova nabavimo našim sredstvima putem UNDP-ea i već smo startali ovu proceduru, koju ćemo nastojati maksimalno skratiti”, kaže Adnan Jupić navodeći da su uputili i dopis Univerzitetskom kliničkom centru Sarajevo da im, uz redovnih 50 testova dnevno, ustupe određeni broj testova iz njihovih ranijih donacija.

“Uz ovo očekujemo da će od 60.000  PCR testova, koje nabavlja Federalno ministarstvo zdravstva, naš kanton dobiti 10.000 testova, a pored svega smo već uputili i Svjetskoj zdravstvenoj organizaciji pisanu molbu da nam doniraju jedan dio testova, što bi sve zajedno značilo da bi do kraja godine mogli obezbijediti  dovoljnu količnu PCR testova na prostoru ovog kantona”, ističe Adnan Jupić, predsjednik Kriznog štaba Ministarstva zdravstva ZDK.

“Do tada još uvijek imamo mogućnost na 50 dnevnih testiranja na UKC u Sarajevu, a i dosad je testiran svako ko je imao medicinsku indikaciju za testiranje, pa će tako biti ubuduće”, napominje Jupić.